b'\n_START_ARTICLE_\nSerd\xc5\xbeila\n_START_PARAGRAPH_\nSerd\xc5\xbeila (arabsko \xd8\xb3\xd9\x8a\xd8\xb1\xd8\xac\xd9\x8a\xd9\x84\xd8\xa9) je eno izmed mrtvih mest v severozahodni Siriji. Nahaja se v hribovju D\xc5\xbeebel Riha, okoli 65 km severno od Hame in okoli 80 km jugozahodno od Alepa, v neposredni bli\xc5\xbeini ostankov \xc5\xa1e enega\xc2\xa0\xc2\xbbmrtvega mesta\xc2\xab\xc2\xa0Bara. Serd\xc5\xbeila sodi med najbolje ohranjena izmed\xc2\xa0\xc2\xbbmrtvih mest\xc2\xab._NEWLINE_Naselbina je nastala v kotlini in se je pre\xc5\xbeivljala z vinogradni\xc5\xa1tvom in pridelavo oliv. Vidni so ostanki kopali\xc5\xa1\xc4\x8da, kar pri\xc4\x8da o bogastvu me\xc5\xa1\xc4\x8danov, nekoliko nenavadno pa je, da je bilo zgrajeno leta 473, torej \xc5\xbee v \xc4\x8dasu kr\xc5\xa1\xc4\x8danstva. Ameri\xc5\xa1ka odprava z univerze Princeton je leta 1899 na tleh glavne kopali\xc5\xa1ke dvorane odkrila obse\xc5\xbene mozaike, vendar so ob njihovi vrnitvi 6 let kasneje \xc5\xbee izginili. Na stenah koplai\xc5\xa1\xc4\x8da so bili odkriti tudi sledovi fresk, ki se ravno tako niso ohranili. Poleg kopali\xc5\xa1\xc4\x8da je stal andron, kjer so se sestajali mo\xc5\xa1ki. \xc5\xa0e vzhodneje je stala cerkev, od katere je ostalo malo. Med ostanki \xc5\xa1tevilnih stanovanjskih hi\xc5\xa1 velja omeniti dvonadstropno vilo, ki \xc5\xa1e vedno stoji. V spodnjih prostorih te hi\xc5\xa1e so \xc5\xa1e ohranjeni ostanki loka, ki je podpiral strop. Ta na\xc4\x8din gradnje je bil sicer tipi\xc4\x8den za\xc2\xa0\xc2\xbbmrtva mesta\xc2\xab. Za vilo je udrta zgradba s stiskalnico oliv._NEWLINE_Tako kot ostala\xc2\xa0\xc2\xbbmrtva mesta\xc2\xab\xc2\xa0so tudi Serd\xc5\xbeilo v 7. stoletju zapustili, ko so arabske osvojitve prekinile trgovske poti med Antiohijo in Apameo.'